## Obvezatne upute IV. o pravima i dužnostima promatrača i o načinu promatranja rada tijela za provođenje izbora za izbor predsjednika Republike Hrvatske

### NN 148/1999 (30.12.1999.), Obvezatne upute IV. o pravima i dužnostima promatrača i o načinu promatranja rada tijela za provođenje izbora za izbor predsjednika Republike Hrvatske

# **DRŽAVNO IZBORNO POVJERENSTVO**

Temeljem članka 24. stavak 4. i 5. Zakona o izboru predsjednika Republike
Hrvatske ("Narodne novine", br. 22/92, 42/92 i 71/97) Državno izborno povjerenstvo
Republike Hrvatske propisuje

## **OBVEZATNE UPUTE IV.**

### **O PRAVIMA I DUŽNOSTIMA PROMATRAČA I O NAČINU PROMATRANJA RADA TIJELA ZA PROVOĐENJE IZBORA ZA IZBOR PREDSJEDNIKA REPUBLIKE HRVATSKE**

I. Pravo pratiti izborni postupak, a napose promatrati provedbu izbora,
te rad izbornih povjerenstava i biračkih odbora na svim razinama imaju:

- registrirane političke stranke koje su predložile kandidata za predsjednika
Republike Hrvatske,

- nevladine udruge koje su registrirane u Republici Hrvatskoj kao udruge
koje djeluju na području nezavisnog promatranja izbornih postupaka i/ili
promicanja ljudskih i građanskih prava i

- strani promatrači.

Kandidat za predsjednika Hrvatske ne može biti promatrač.

1) Promatrači političkih stranaka

Registrirana politička stranka koja je predložila kandidata za predsjednika
Republike Hrvatske može odrediti promatrače za sva izborna tijela nadležna
za provođenje izbora za predsjednika Republike Hrvatske (Državno izborno
povjerenstvo Republike Hrvatske, gradska/općinska izborna povjerenstva,
Gradsko izborno povjerenstvo Grada Zagreba i birački odbori).

Promatrač kojeg je predložila registrirana politička stranka dužan je
izbornom tijelu čiji će rad promatrati predočiti potvrdu političke stranke
koja ga je odredila. Potvrdu izdaje i potpisuje osoba koja je ovlaštena
Statutom ili odlukom donesenom na temelju Statuta za zastupanje političke
stranke, kao i punomoćnik kojeg ta osoba ovlasti.

2) Promatrači nevladinih udruga

Nevladine udruge koje su registrirane u Republici Hrvatskoj kao udruge
koje djeluju na području neovisnog promatranja izbornih postupaka i/ili
promicanja ljudskih i građanskih prava imaju pravo pratiti izborni postupak,
a napose promatrati provedbu izbora, te rad izbornih povjerenstava na svim
razinama i biračkih odbora.

Zainteresirane udruge dužne su najkasnije do 14. siječnja 2000. godine
zatražiti od Državnog izbornog povjerenstva dozvolu za promatranje rada
izbornih povjerenstava i biračkih odbora.

Odluku o zahtjevu zainteresirane nevladine udruge Državno izborno povjerenstvo
Republike Hrvatske dostavit će u njeno sjedište.

3) Strani promatrači

Državno izborno povjerenstvo stranom promatraču izdaje uvjerenje kojim
mu se utvrđuje status stranog promatrača.

II. Prije početka praćenja izbornog postupka ovlašteni promatrači dužni
su predsjedniku ili članu izbornog tijela čiji rad će promatrati predočiti:

- promatrač registrirane političke stranke - potvrdu političke stranke
koja ga je predložila,

- promatrač nevladine udruge - rješenje Državnog izbornog povjerenstva
kojim je dozvoljeno promatranje izbornog postupka određenoj nevladinoj
udruzi i odluku nevladine udruge o imenovanju promatrača,

- strani promatrač - uvjerenje Državnog izbornog povjerenstva kojim
mu je utvrđen status stranog promatrača.

Gradska/općinska izborna povjerenstva za izbor predsjednika Republike
Hrvatske obavijestit će promatrače, na njihov zahtjev, o biračkim mjestima
na kojima glasuju osobe na službi u oružanim snagama Republike Hrvatske.

Promatrač je dužan, prije početka promatranja potpisati izjavu o zaštiti
i čuvanju tajnih podataka obrane.

III. Izborno tijelo čiji se rad promatra može ograničiti broj promatrača
političkih stranaka i broj promatrača nevladinih udruga, ako nedostatak
prostora ili drugi neotklonjivi razlozi ne dopuštaju istovremeno promatranje
svim promatračima.

Broj promatrača registriranih političkih stranaka i promatrača nevladinih
udruga koji istovremeno promatraju rad Državnog izbornog povjerenstva ne
može se ograničiti na manje od po pet promatrača, a broj promatrača koji
prate rad drugih izbornih tijela ne može se ograničiti na manje od po tri
promatrača.

Kad izborno tijelo donese odluku o ograničenju broja promatrača, promatrači
će dogovorom odrediti koji će od njih prisustvovati radu izbornog tijela.
Ako se dogovor ne postigne, izbor između promatrača će obaviti član izbornog
tijela čiji se rad promatra, izvlačenjem listića s nazivom političkih stranaka,
odnosno nazivom nevladinih udruga.

IV. Promatrač koji se odgovarajućom ispravom iz točke II. ovih Uputa
javio predsjedniku ili članu izbornog tijela čiji je rad ovlašten promatrati,
dobiva pravo uvida u cjelokupni izborni materijal i pravo promatranja cjelokupnog
izbornog postupka.

Izborna povjerenstva i birački odbori dužni su promatračima omogućiti
promatranje i praćenje svog rada.

Promatrač može prisustvovati radu Državnog izbornog povjerenstva, te
radu općinskih/gradskih izbornih povjerenstava kada održavaju sjednice.

Promatraču političkih stranaka i nevladinih udruga je dopušteno stavljati
obrazložene primjedbe na rad izbornog tijela, ukoliko ih ima, s time da
ih je dužan u pisanom obliku priložiti zapisniku o radu tog izbornog tijela.

Promatrač ima pravo zahtijevati presliku ili prijepis zapisnika o radu
izbornog tijela čiji rad je promatrao.

Promatraču nije dopušteno ometati rad izbornog tijela. Predsjednik izbornog
tijela usmeno će opomenuti promatrača koji ometa rad izbornog tijela. Ako
promatrač unatoč opomeni nastavi s ometanjem, predsjednik izbornog tijela
ovlašten je udaljiti promatrača.

V. Promatraču koji prati rad biračkog odbora dopušteno je:

- prisustvovati radu biračkog odbora od pripremanja biračkog mjesta
prije njegovog otvaranja, za vrijeme glasovanja, prebrojavanja glasačkih
listića i utvrđivanja rezultata glasovanja;

- dolaziti i odlaziti s biračkog mjesta, ne remeteći postupak glasovanja
i rad biračkog odbora;

- stavljati obrazložene primjedbe na rad biračkog odbora, ukoliko ih
ima, time da ih je dužan u pisanom obliku priložiti zapisniku o radu biračkog
odbora.

Promatraču nije dopušteno:

- odgovarati na eventualne upite birača. Promatrač je dužan, u slučaju
da mu se birač obrati, uputiti ga predsjedniku ili članu biračkog odbora;

- nošenje bilo kakve oznake, značke ili materijala neke političke stranke,
udruge nacionalnih manjina ili kandidata;

- tonsko ili video snimanje;

- na bilo koji način utjecati na birače.

Birački odbor dužan je primiti pisanu primjedbu promatrača i priložiti
je zapisniku o radu biračkog odbora.

VI. Ove Upute stupaju na snagu danom donošenja.

Klasa: 020-03/99-02/04
Urbroj: 599-99-1
Zagreb, 29. prosinca 1999.

Predsjednik
**Marijan Ramušćak,** v. r.

Uputa, NN 148/1999-2271